PTG สนับสนุน “สพฉ.” มอบคูปองเติมน้ำมัน หนุนภารกิจเคลื่อนย้ายผู้ป่วยโควิด-19
PTG มอบคูปองเติมน้ำมัน มูลค่า 100,000 บาท สนับสนุนภารกิจเคลื่อนย้ายผู้ป่วยโควิด-19 ณ ห้องประชุม 2 ชั้น 2 อาคารสำนักงานปลัดกระทรวงสาธารณสุข
PTG มอบคูปองเติมน้ำมัน มูลค่า 100,000 บาท สนับสนุนภารกิจเคลื่อนย้ายผู้ป่วยโควิด-19 ณ ห้องประชุม 2 ชั้น 2 อาคารสำนักงานปลัดกระทรวงสาธารณสุข
28 พ.ค. 2564

นายฉลอง ติรไตรภูษิต ผู้อำนวยการฝ่ายสื่อสารองค์กร บริษัท พีทีจี เอ็นเนอยี จำกัด (มหาชน) หรือ PTG เปิดเผยว่า เนื่องด้วยสถานการณ์การแพร่ระบาดของโควิด-19 ระลอกใหม่ ทาง PTG ในฐานะผู้ดำเนินธุรกิจน้ำมัน ธุรกิจ LPG ภายใต้แบรนด์ PT , ธุรกิจอาหารและเครื่องดื่ม , ร้านสะดวกซื้อ , ศูนย์ซ่อมบำรุง และพลังงานทดแทน จึงได้ขอร่วมเป็นส่วนหนึ่งในการสนับสนุนและให้กำลังใจบุคลากรทางการแพทย์ ในสังกัดกระทรวงสาธารณสุข ที่เสียสละปฏิบัติงานในสถานการณ์โควิด-19 ด้วยความเสียสละ
โดยเฉพาะสถาบันการแพทย์ฉุกเฉินแห่งชาติ หรือ สพฉ. กระทรวงสาธารณสุข ที่ทำหน้าที่ประสานหน่วยงานเครือข่ายต่างๆ ที่มีความพร้อมในการลำเลียงผู้ป่วยโควิดจากบ้านไปยังโรงพยาบาลหน่วยงานนั้นๆ ทั้งในกรุงเทพมหานครและจังหวัดใกล้เคียง
ทั้งนี้ PTG ได้สนับสนุนคูปองเติมน้ำมัน PT จำนวน 1,000 ใบ ใบละ 100 บาท รวมมูลค่า 100,000 บาท เพื่อสนับสนุนเสริมภารกิจทางการแพทย์ในการเคลื่อนย้ายผู้ป่วยโควิด-19 และแบ่งเบาภาระค่าใช้จ่ายสำหรับยานพาหนะที่ปฏิบัติภารกิจรับส่งผู้ป่วยโควิด-19 กับ สพฉ.
โดยมี นายอนุทิน ชาญวีรกูล รองนายกรัฐมนตรี และรัฐมนตรีว่าการกระทรวงสาธารณสุข เป็นผู้รับมอบ ร่วมกับผู้บริหาร สพฉ. ณ ห้องประชุม 2 ชั้น 2 อาคารสำนักงานปลัดกระทรวงสาธารณสุข
“PTG ขอร่วมสนับสนุนกลไกในการคุมการระบาด และพร้อมรับมือกับสถานการณ์การแพร่ระบาดของเชื้อไวรัสโควิด-19 ตามนโยบายของรัฐบาลอย่างต่อเนื่อง เพื่อให้ทุกคนผ่านพ้นวิกฤตโควิดไปด้วยกัน กลับมาใช้ชีวิตได้ตามปกติ “อยู่ดีมีสุข” เหมือนเดิม” นายฉลอง กล่าว